SKRIFTLIG FORESPØRGSEL E-0995/01

af María Sornosa Martínez (PSE) til Kommissionen

(30. marts 2001)

Om: Overtrædelse af fællesskabslovgivningen om asbest fra den spanske autonome region Valencias side

I 1998 henvendte de ansatte ved firmaet Fibrocementos del Levante, som har hjemme i Sant Vicent del Raspeig (i den autonome region Valencia), sig til domstolene med den påstand, at det er skadeligt for deres helbred, at der anvendes asbest under deres arbejde. I mellemtiden er domstolen i Sant Vicent ikke en gang begyndt at behandle sagen, samtidig med at der siden januar 2000 er registreret seks ofre, der har været udsat for, og indåndet stoffet. Desuden påregnes det, at 30 % af de ansatte vil blive syge inden 2005, hvor direktiv 1999/77/EF(1) (udvidelse af direktiv 85/467/EØF(2)) om forbud mod asbest skal være trådt i kraft.

Til gengæld har den autonome region Valencias økonomi- og finansminister netop offentliggjort en liste over virksomheder, hvoraf det fremgår, at i alt 32 firmaer i regionen Valencia stadig arbejder med asbest. De ansatte i disse virksomheder sendes regelmæssigt til lægekontrol, men de udsættes fortsat fuldt ud for det giftige stof under deres arbejde.

Ganske vist er det ikke meningen, at bestemmelserne i nævnte direktiv 1999/77/EF skal træde i kraft før den 1. januar 2005, men Fibrocementos del Levante har ligesom det gælder resten af de Valencia-firmaer, der arbejder med asbest allerede ladet hånt om diverse dele af fællesskabslovgivningen, som er trådt i kraft. Her skal især nævnes:

- direktiv 80/1107/EØF(3) om beskyttelse af arbejdstagere mod farerne ved at være udsat for kemiske, fysiske og biologiske agenser under arbejdet, hvor asbest nævnes i bilag I,

- direktiv 87/217/EØF(4) om forebyggelse og formindskelse af miljøforurening med asbest.

Kan Kommissionen på den baggrund oplyse:

- Om den er rede til at indføre en støtteordning for de ofre, som asbesten vil have forårsaget, inden den definitivt forbydes i 2005?

- Om den over for de spanske myndigheder agter at indlede en undersøgelse vedrørende eventuel overtrædelse af direktiv 80/1107/EØF og 87/217/EØF fra Fibrocementos del Levantes og andre Valencia-firmaers side?

(1) EFT L 207 af 6.8.1999, s. 18.

(2) EFT L 269 af 11.10.1985, s. 56.

(3) EFT L 327 af 3.12.1980, s. 8.

(4) EFT L 85 af 28.3.1987, s. 40.

Svar afgivet på Kommissionens vegne af Anna Diamantopoulou

(30. maj 2001)

I Rådets direktiv 80/1107/EØF(1) af 27. november 1980 om beskyttelse af arbejdstagere mod farerne ved at være udsat for kemiske, fysiske og biologiske agenser under arbejdet, som det ærede medlem henviser til, hedder det, at der ved hjælp af særdirektiver skal fastsættes grænseværdier og specielle forskrifter for de agenser, der er anført i direktivets bilag I. Rådet vedtog på dette grundlag direktiv 83/477/EØF af 19. september 1983 om beskyttelse af arbejdstagere mod farerne ved under arbejdet at være udsat for asbest(2), som er det andet særdirektiv i henhold til artikel 8 i direktiv 80/1107/EØF.

Dette direktiv, 83/477/EØF, som allerede er blevet ændret to gange, først i 1991 (91/382/EØF)(3) og igen i 1998 (98/24/EF)(4), fastsætter fællesskabsreglerne for beskyttelse af arbejdstagere mod asbest.

En ny revision af dette direktiv er for øjeblikket under forberedelse, og Kommissionens forslag om ændring af direktivet forventes vedtaget i løbet af de kommende måneder.

Spanien har omsat dette direktiv korrekt i national lovgivning, og det er de kompetente nationale myndigheders ansvar, bl.a. med hjælp fra arbejdstilsynet, at undersøge og kontrollere, om de spanske bestemmelser anvendes korrekt.

Det er således medlemsstaternes opgave at sikre, at der finder en passende overvågning sted af gennemførelsen af de bestemmelser, som er fastsat ved national lovgivning, og at sørge for kompensation i tilfælde af erhvervsbetingede sygdomme, der skyldes eksponering for asbestfibre på arbejdspladsen.

Det fastsættes i Rådets direktiv 87/217/EØF af 19. marts 1987 om forebyggelse af miljøforurening med asbest(5), at asbestudledning i luften og vandmiljøet bør reduceres mest muligt. Desuden bør asbestaffald, så vidt dette er muligt med rimelige midler, reduceres ved kilden eller forhindres. Det betyder, at man skal benytte Batnec (den bedste tilgængelige teknik, der ikke medfører urimelige omkostninger), herunder, hvor det er hensigtsmæssigt, genbrug eller behandling. Asbestaffald må kun deponeres på lossepladser, der har en særlig tilladelse hertil.

Spanien har omsat direktiv 87/217/EØF i national lovgivning. De nationale myndigheder har ansvaret for at gennemføre direktivets bestemmelser.

Det ærede medlems forespørgsel indeholder ikke tilstrækkeligt udførlige oplysninger til, at man kan konkludere, at Spanien efter al sandsynlighed har overtrådt, eller fortsat overtræder, en eller flere af de ovennævnte lovbestemte forpligtelser.

(1) EFT L 327 af 3.12.1980.

(2) EFT L 263 af 24.9.1983.

(3) EFT L 206 af 29.7.1991.

(4) EFT L 131 af 5.5.1998.

(5) EFT L 85 af 28.3.1987.